**Nota informativă**

**la proiectul Hotărârii Guvernului cu privire la aprobarea**

**modificărilor şi completărilor ce se operează în unele hotărâri ale Guvernului**

Proprietatea intelectuală, constituită din cele două componente ale sale – proprietatea industrială, pe de o parte şi drepturile de autor şi drepturile conexe, pe de altă parte, reprezintă una din pârghiile de bază ale dezvoltării economice, sociale şi culturale ale unei ţări. Produsele intelectuale sunt forţa motrice a creşterii economice şi determină competitivitatea economiei naţionale. Astfel, reieşind din importanţa domeniului de referinţă şi a soluţiilor pe care le oferă societăţii un sistem integru, echilibrat, funcţional şi dinamic al proprietăţii intelectuale, se impune gestionarea eficientă a acestor valori şi identificarea mecanismelor care să asigure buna lor valorificare. În acest sens, este necesară analiza problemelor existente, identificarea și definirea instrumentelor de soluţionare a acestor probleme.

Perfecționarea continuă a cadrului normativ din domeniul proprietății intelectuale constituie și un obiectiv ce derivă din Strategia națională în domeniul proprietății intelectuale până în anul 2020, aprobată prin Hotărârea Guvernului nr. 880 din 22.11.2012.

În scopul reglementării eficiente a mecanismului de acordare a permisiunii de folosire a denumirii oficiale sau istorice a statului atât în marca de produs şi/sau de serviciu, cât şi în desene sau modele industriale, monitorizării mai efective a utilizării denumirii oficiale sau istorice a statului în marca/desenul sau modelul industrial, precum și includerii Ministerului Educației, Culturii și Cercetării și Inspectoratului General al Poliției în componența nominală a Comisiei naționale pentru proprietatea intelectuală, dar și actualizarea listei persoanelor responsabile din cadrul autorităților vizate, ținând cont de reforma administrației publice centrale, a fost elaborat proiectul în cauză care vizează modificarea şi completarea următoarelor acte normative guvernamentale:

* Hotărârea Guvernului nr. 1425 din 02.12.2003 privind modul şi condiţiile de acordare a permisiunii de folosire a denumirii oficiale sau istorice a statului în marca de produs şi/sau de serviciu, precum şi în desenul sau modelul industrial (Hotărârea Guvernului nr.1425/2003);
* Hotărârea Guvernului nr. 489  din  29.03.2008 cu privire la Comisia naţională pentru proprietatea intelectuală (Hotărârea Guvernului nr. 489/2008).

I. Cele mai importante modificări şi completări se propun în Regulamentul privind modul și condițiile de acordare a permisiunii de folosire a denumirii oficiale sau istorice a statului în marca de produs și/sau de serviciu, precum și în desenul sau modelul industrial (Anexa nr. 1 din Hotărârea Guvernului nr. 1425 din 02.12.2003) şi anume:

1. La propunerea Ministerului Justiției, pct. 6 din Regulament se completează cu un alineat privind prezentarea de către solicitantul permisiunii a declarației pe propria răspundere că genurile de activitate desfășurate sau care vor fi desfășurate de către acesta nu contravin bunelor moravuri şi nu prejudiciază imaginea statului și că marca/desenul sau modelul respectiv vor fi folosite doar pentru produsele şi/sau serviciile indicate în decizia de acordare a permisiunii sau doar în cadrul desenului sau modelului industrial în cauză.

Această modificare a fost determinată de necesitatea de a avea o garanție că persoana juridică desfășoară activități ce nu prejudiciază imaginea statului, dat fiind faptul că denumirea oficială și istorică a statului este un semn distinctiv, un simbol, atribut al Republicii Moldova.

2. Având în vedere practica desfăşurării activităţii Comisiei pentru examinarea cererilor privind acordarea permisiunii de folosire a denumirii oficiale sau istorice a statului în marca de produs și/sau de serviciu, precum și în desenul sau modelul industrial (în continuare - Comisie) pe parcursul ultimilor ani, în special, practicarea examinării mai multor cereri în cadrul unei singure şedinţe, şi ţinând cont de faptul apartenenţei membrilor Comisiei diferitor autorităţi, din care cauză frecvent apar dificultăţi la convocarea lor într-o şedinţă comună într-un termen mai restrâns, a fost propusă majorarea termenului de examinare a cererilor în cadrul ședinței Comisiei, prescris la pct.8, de la „15 zile” până la „60 zile”, precum și a termenului de expediere solicitantului a deciziei de acordare sau neacordare a permisiunii. Totodată, la pct.16 se stabilește un termen de ”15 zile” pentru a aduce la cunoștința titularului mărcii/desenului sau modelului industrial decizia Comisiei privind retragerea permisiunii.

**II.** De asemenea, se propune actualizarea componenţei Comisiei, prevăzută în Anexa nr.2 la Hotărârea Guvernului nr. 1425 din 02.12.2003.

În aceeași ordine de idei, urmare poruncii Cancelariei de Stat a Republicii Moldova nr. 31-16-3125 din 27.04.2017, precum şi ţinând cont de opinia Ministerului Economiei şi Infrastructurii, secretariatul Comisiei se propune a fi asigurat de către Agenţia de Stat pentru Proprietatea Intelectuală, care este oficiul naţional în domeniul protecţiei proprietăţii intelectuale şi deţine Registrul naţional al cererilor de înregistrare a mărcilor şi Registrul naţional al cererilor de înregistrare a desenelor şi modelelor industriale, în conformitate cu prevederile Legilor nr.38-XVI din 29.02.2008 privind protecţia mărcilor şi nr.161-XVI din 12.07.2007 privind protecţia desenelor şi modelelor industriale.

**III.** La Anexa nr.3 din Hotărârea Guvernului nr. 1425 din 02.12.2003, prin care se aprobă Regulamentul Comisiei, se propun următoarele modificări şi completări:

1. Pct. 5 se completează cu o nouă atribuție a Comisiei referitoare la examinarea sesizărilor privind încălcarea modului de folosire a denumirii oficiale sau istorice a statului în marca de produs și/sau de serviciu, precum și în desenul sau modelul industrial pentru care a fost acordată permisiunea.

2. În scopul asigurării unei activități eficiente a Comisiei, membrilor acesteia li se oferă posibilitatea să propună subiecte pe ordinea de zi și să sesizeze Comisia referitor la încălcarea modului de folosire a denumirii oficiale sau istorice a statului în marca de produs și/sau de serviciu, precum și în desenul sau modelul industrial pentru care a fost acordată permisiunea.

**IV.** În contextul demarării acțiunilor orientate spre combaterea și prevenirea încălcărilor drepturilor de proprietate intelectuală, precum și cele în scopul consolidării și dezvoltării domeniului de referință, a apărut necesitatea de a revedea componența Comisiei naţionale pentru proprietatea intelectuală (în continuare – CNPI) în vederea includerii altor autorități vizate, fapt propus de participanții ședinței din 19.04.2016, consemnat în Hotărârea Comisiei nr. 6 din 19.04.2016 cu privire la recomandarea de modificare a Hotărârii Guvernului nr. 489 din 29.03.2008 cu privire la Comisia națională pentru proprietatea intelectuală.

CNPI a fost creată prin Hotărârea Guvernului nr. 489 din 29.03.2008 în vederea conjugării eforturilor la nivel național a instituțiilor abilitate și reprezintă un organ consultativ pe lângă Guvern, care coordonează şi asigură interacţiunea ministerelor, altor autorităţi administrative centrale, precum şi titularilor drepturilor de proprietate intelectuală în activităţile orientate spre dezvoltarea şi consolidarea sistemului naţional de proprietate intelectuală, combaterea şi prevenirea încălcărilor drepturilor de proprietate intelectuală şi lupta cu contrafacerea şi pirateria în Republica Moldova.

Atribuţiile de bază ale Comisiei sunt:

a) coordonarea activităţilor în domeniul combaterii şi prevenirii încălcărilor drepturilor de proprietate intelectuală, luptei cu contrafacerea şi pirateria în Republica Moldova;

b) consultarea şi propunerea măsurilor şi acţiunilor orientate spre dezvoltarea şi consolidarea sistemului de protecţie a proprietăţii intelectuale;

c) acordarea asistenţei la realizarea strategiei şi programelor de dezvoltare a sistemului naţional de protecţie şi utilizare a obiectelor de proprietate intelectuală, acordurilor internaţionale şi regionale în domeniul proprietăţii intelectuale la care Republica Moldova este parte;

d) monitorizarea şi evaluarea activităţii autorităţilor publice privind asigurarea dezvoltării şi consolidării sistemului naţional de proprietate intelectuală;

e) aprobarea anuală a planului de activitate a Comisiei;

f) evaluarea periodică a realizării hotărârilor Comisiei şi a măsurilor întreprinse în acest sens, precum şi a activităţii grupurilor de lucru create în cadrul Comisiei.

În temeiul pct. 5 din hotărârea menționată, componenţa nominală a Comisiei este aprobată de Guvern. Membrii Comisiei sunt reprezentanţi ai organelor centrale de specialitate ale administraţiei publice la nivel de viceminiştri, organelor de drept şi de control, responsabile pentru protecţia drepturilor de proprietate intelectuală, precum şi reprezentanţi ai organizaţiilor necomerciale din domeniul proprietăţii intelectuale.

Corespunzător, la momentul actual, din componența Comisiei fac parte persoanele reprezentative ale următoarelor autorități:

* Ministerul Economiei;
* Agenția de Stat pentru Proprietatea Intelectuală;
* Ministerul Tehnologiei Informațiilor și Comunicațiilor;
* Ministerul Justiției;
* Ministerul Afacerilor Interne;
* Ministerul Agriculturii și Industriei Alimentare;
* Ministerul Culturii;
* Academia de Științe a Moldovei;
* Camera de Comerț și Industrie;
* Procuratura Generală;
* Serviciul Vamal;
* Agenția pentru protecția Consumatorilor;
* Comitetul Executiv al UTA Găgăuzia;
* Centrul pentru Protecția Consumatorilor.

Celelalte modificări şi completări conform proiectului sunt neesenţiale şi sunt determinate de operarea modificărilor şi completărilor expuse mai sus.

Amendamentele propuse la Hotărârea Guvernului nr. 1425 din 02.12.2003 și Hotărârea Guvernului nr. 489 din 29.03.2008 nu implică cheltuieli financiare din partea statului.

În temeiul celor expuse, reieșind din necesitatea operării modificărilor menționate pentru a asigura consolidarea interacțiunii subiecților implicați, precum și funcționalitatea Comisiilor menționate la cel mai înalt nivel, considerăm necesară promovarea proiectului în cauză.

**Lilia BOLOCAN,**

**Director General al**

**Agenţiei de Stat pentru Proprietatea Intelectuală**